Diari Oficial de la Generalitat Valenciana


Sumari del DOGV 8985, del 29-12-2020 (2020/11503)

RESOLUCIÓ de 18 de desembre de 2020, de la Vicepresidència i Conselleria d'Igualtat i Polítiques Inclusives, per la qual es convoquen subvencions dirigides a programes de promoció dels drets de la infància i de participació infantil per a l'exercici 2021.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8985

Data del DOGV
:   29-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/11907


Data del document
:   18-12-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 18 de desembre de 2020, de la Vicepresidència i Conselleria d'Igualtat i Polítiques Inclusives, per la qual es convoquen subvencions dirigides a programes de promoció dels drets de la infància i de participació infantil per a l'exercici 2021. [2020/11542]  
Mitjançant l'Ordre 6/2017, de 20 de juliol, de la Vicepresidència i Conselleria d'Igualtat i Polítiques Inclusives, es van aprovar les bases reguladores de la concessió de subvencions dirigides a programes de promoció dels drets de la infància i de participació infantil, publicades en el DOGV número 8092, de 26 de juliol de 2017 (d'ara en avant, Ordre 6/2017).  
L'article tercer de l'ordre esmentada estableix que la convocatòria de les subvencions s'han de realitzar mitjançant una resolució de la persona titular de la conselleria amb competències en matèria d'infància.  
En virtut del que s'ha exposat, de conformitat amb les competències conferides pel Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, i l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i condicions de concessió  
1. Es convoquen en règim de concurrència competitiva subvencions per a l'exercici 2021, per a programes de promoció dels drets de la infància i de participació infantil.  
2. La concessió i les condicions de la subvenció, així com la realització dels programes, s'han d'ajustar a les disposicions de l'Ordre 6/2017.  
3. Poden sol·licitar i ser beneficiaris d'aquestes subvencions els ajuntaments, les diputacions i les entitats locals supramunicipals de la Comunitat Valenciana que tinguen al seu àmbit territorial una població superior als 500 habitants i que complisquen les altres condicions previstes en l'article 2 de l'Ordre 6/2017.  
4. De conformitat amb el que disposa l'article 4.2 de l'Ordre 6/2017, la quantia de la subvenció sol·licitada no pot superar el cost del programa, ni el límit de 50.000 ?, que s'estableix per a aquesta convocatòria.  
  
  
Segon. Finançament de les subvencions  
1. El projecte de Llei de pressupostos per a l'exercici 2021 preveu l'existència de la línia de subvenció S5168000 en l'aplicació pressupostària 54.15.88.649.77.9, dotada amb un import màxim estimat d'1.000.000,00 - destinats íntegrament a programes de promoció dels drets de la infància i de participació infantil.  
2. Aquesta convocatòria resta condicionada al fet que hi haja crèdit adequat i suficient per a atendre-la en la Llei de pressupostos de la Generalitat que s'aprove per a l'exercici 2021.  
  
Tercer. Forma, termini i lloc de presentació de les sol·licituds  
1. El termini de presentació de sol·licituds és d'un mes comptador des de l'endemà que es publique aquesta resolució en el Diari Oficial de la Generalitat Valenciana.  
2. En compliment de l'obligació prevista en l'article 14 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015), les sol·licituds s'han de presentar exclusivament per mitjans electrònics. Per a això, s'ha d'accedir a la seu electrònica de la Generalitat a través d'aquest enllaç: http://www.gva.es/es/inicio/procedimientos'id\_proc=18380  
3. D'acord amb el que preveu l'article 68 de la Llei 39/2015, si alguna de les entitats concurrents presenta la sol·licitud presencialment, se la requerirà, seguint el procediment establit en l'article 4 de l'Ordre 6/2017, perquè l'esmene a través de la presentació electrònica. A aquest efecte, es considera com a data de presentació de la sol·licitud aquella en què s'haja realitzat l'esmena.  
4. La sol·licitud s'ha de presentar signada electrònicament per qui exercisca la representació legal de l'entitat o, si escau, per qui haja apoderat a aquest efecte l'òrgan competent per a sol·licitar la subvenció, en el model normalitzat que està disponible en el punt d'accés electrònic de la convocatòria.  
5. El formulari de sol·licitud inclou la declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, general de subvencions, que s'ha d'emplenar i signar electrònicament per a optar a la subvenció.  
  
Quart. Documentació que acompanya la sol·licitud  
1. Juntament amb la sol·licitud cal presentar la documentació següent:  
a) Informació complementària de la sol·licitud que figura com a annex I d'aquesta resolució.  
b) Certificat de la persona que exercisca les funcions de secretaria de l'entitat local, signat electrònicament, que acredite l'acte administratiu mitjançant el qual s'acorda sol·licitar la subvenció i la quantia sol·licitada i, si escau, la identitat de la persona apoderada per a intervindre en la tramitació i les facultats que se li han conferit. El model d'aquest certificat figura com a annex II d'aquesta resolució.  
c) Programa objecte de la subvenció, amb una descripció concreta de la finalitat, del pressupost i de les accions previstes.  
d) Formulari de fitxa resum del programa, que figura com a annex III d'aquesta resolució.  
e) Memòria descriptiva de la política municipal d'infància en la qual s'ha d'especificar l'experiència i la trajectòria seguida per l'entitat en la realització d'informes locals sobre la situació de la infància i l'adolescència i de plans locals d'infància i adolescència, segons el model que figura com a annex IV d'aquesta resolució. L'experiència s'ha d'acreditar mitjançant la declaració responsable, signada electrònicament, que figura en l'apartat E del model.  
f) Certificat d'estar al corrent en el compliment de les obligacions tributàries amb la hisenda estatal i autonòmica i de les obligacions amb la Seguretat Social, llevat que se n'autoritze la comprovació mitjançant la consulta telemàtica.  
g) Model de domiciliació bancària, llevat que s'haja de percebre la subvenció en el mateix compte que en l'exercici anterior i així s'hi faça constar, o en un altre que ja figure al registre per a relacionar-se econòmicament amb la Generalitat, i l'IBAN del qual s'indique en la sol·licitud. Aquest model està disponible en el punt d'accés electrònic de la convocatòria i en aquesta adreça electrònica: http://www.gva.es/es/inicio/procedimientos'id\_proc=15821  
2. Per a acreditar els mèrits que consten en el barem de concessió, s'hi han d'adjuntar, quan siga procedent, els documents següents:  
a) Informe de la situació de la infància i adolescència en l'àmbit territorial de competència de l'entitat, amb una antiguitat màxima de dos anys respecte de la data de la publicació d'aquesta convocatòria.  
b) Pla local d'infància i adolescència vigent.  
c) Informe descriptiu de l'equip humà, professional i/o voluntari, dedicat al programa objecte de subvenció, segons el model normalitzat que figura com a annex V. Els recursos humans destinats al programa s'han d'acreditar mitjançant la declaració responsable, signada electrònicament, que s'inclou en aquest document.  
L'omissió d'aquests tres documents no impedirà la continuïtat del procediment ni donarà lloc al requeriment d'esmena de la sol·licitud, atés el seu caràcter potestatiu, però determinarà que no s'obtinga cap puntuació en els corresponents criteris de selecció, que en el cas dels documents a) i b) són els relatius a l'existència de l'informe i del pla, i, en el cas del document c), els relatius als recursos humans dedicats al desenvolupament del programa i a la participació del voluntariat. No obstant això, en el cas que l'informe de la situació de la infància i adolescència o el pla d'infància figure íntegre en el portal corporatiu de l'entitat local, és suficient que així s'indique, sempre que es faça constar l'enllaç mitjançant el qual s'hi pot accedir.  
  
  
Cinqué. Criteris de valoració de les sol·licituds  
1. La valoració es realitzarà de conformitat amb els criteris establits en l'article 6 de l'Ordre 6/2017.  
2. Per a obtindre la subvenció es requereix obtindre més de 35 punts.  
  
  
Sisé. Termini de resolució i notificació  
1. D'acord amb el que estableix l'article 9.2 de l'Ordre 6/2017, el termini màxim per a notificar la resolució és de sis mesos, comptador des que es publique la convocatòria. Si transcorregut aquest termini no hagueren rebut cap notificació, les entitats sol·licitants poden entendre desestimada la pretensió per silenci administratiu, tal com preveu l'article esmentat, amb els efectes previstos per l'article 24.2 de Llei 39/2015.  
2. Quan es requerisca a l'entitat sol·licitant l'esmena de deficiències en la sol·licitud o l'aportació de documents, o d'elements de judici necessaris per a l'acreditació dels requisits o per a l'aplicació dels criteris de valoració, el còmput del termini per a resoldre se suspendrà durant el temps que medie entre la notificació del requeriment i el compliment efectiu o, si no n'hi ha, durant el termini concedit per a l'esmena o l'aportació.  
  
Seté. Mitjà de publicació i notificació dels tràmits del procediment  
1. De conformitat amb el que estableix l'article 45.1.b de la Llei 39/2015, els requeriments d'esmena de les sol·licituds, les resolucions de considerar les entitats sol·licitants per desistides i els altres actes integrants del procediment, a excepció de la resolució per la qual es concedisquen o es deneguen les subvencions, es publicaran en el portal web de la Vicepresidència i Conselleria d'Igualtat i Polítiques Inclusives, en la secció dedicada a la subvenció de promoció dels drets de la infància i l'adolescència i participació infantil, a la qual es pot accedir mitjançant aquest enllaç:  
  
 http://www.inclusio.gva.es/es/web/menor/subvencio-promocio-de-drets  
2. La resolució de concessió es publicarà en el Diari Oficial de la Generalitat Valenciana.  
3. Les publicacions a què es refereix aquest article tenen els efectes de notificació a les persones interessades, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
Huité. Òrgan competent per a la resolució i recursos  
1. La resolució de concessió o denegació de la subvenció està delegada en la Direcció General d'Infància i Adolescència per la Resolució de 29 de febrer de 2016, de la vicepresidenta del Consell i consellera d'Igualtat i Polítiques Inclusives, sobre delegació de l'exercici de competències en determinats òrgans de la Vicepresidència i conselleria.  
  
2. Les resolucions dictades per delegació han d'indicar expressament aquesta circumstància i s'han de considerar dictades per l'òrgan delegant, per la qual cosa esgotaran la via administrativa. Contra aquestes es pot interposar un recurs potestatiu de reposició en el termini d'un mes comptador des de l'endemà que es notifiquen, o directament un recurs davant l'ordre jurisdiccional contenciós administratiu en el termini de dos mesos comptador des de l'endemà que es notifique.  
  
Nové. Règim de lliurament de pagaments  
1. El règim de lliurament de les subvencions concedides a l'empara d'aquesta convocatòria inclou pagaments de bestreta i a compte. Llevat que la Llei de pressupostos de la Generalitat per a l'exercici 2021 ho exceptue, aquest règim s'ajusta al que disposa l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015).  
  
2. El pagament de bestreta s'ha de fer per l'import màxim previst en el règim de lliurament. L'abonament a compte s'ha d'aplicar a l'import pendent de la subvenció, després de la justificació de l'efectiva aplicació de l'import bestret.  
3. Per a procedir al pagament de la subvenció, l'entitat beneficiària ha de complir les condicions previstes en l'article 15 de l'ordre de bases. La condició d'estar al corrent de les obligacions tributàries i davant la Seguretat Social ho comprovarà l'Administració, mitjançant la consulta a les plataformes d'intermediació de dades o altres sistemes electrònics habilitats a aquest efecte, quan així ho haja autoritzat l'entitat sol·licitant. Si no és així, ha d'aportar un certificat de l'autoritat corresponent. La condició de no ser deutor per resolució de procedència de reintegrament s'ha d'acreditar mitjançant la declaració responsable que figura en la sol·licitud de subvenció. El compliment de l'obligació de rendició de comptes anuals davant la Sindicatura de Comptes el verificarà l'Administració mitjançant el certificat disponible en la pàgina web d'aquesta institució.  
  
Deu. Justificació de l'ajuda  
1. La justificació de la subvenció s'ha d'efectuar abans del 31 d'octubre de 2021, o de la data que s'indique en la resolució de concessió, si aquesta es dictara en una data que faça materialment impossible la justificació abans d'aquest terme. No obstant això, les despeses que s'hagen produït amb posterioritat al 30 de setembre es poden justificar fins al 31 de gener de 2022, si bé els reportats fins al 30 de novembre de 2021 s'han de justificar preferentment abans del dia 10 de desembre de 2021.  
  
2. La justificació de l'ajuda s'ha de dur a terme mitjançant un compte justificatiu simplificat, tal com disposa l'article 16 de l'Ordre 6/2017. El model de la relació completa de despeses d'aquest compte justificatiu figura com a annex VI d'aquesta resolució. Aquest model s'ha d'utilitzar així mateix per a les justificacions parcials. A l'última justificació que es duga a terme, s'acompanyarà a la relació de despeses una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
3. La documentació justificativa de la subvenció s'ha de presentar en la seu electrònica de la Generalitat Valenciana, on s'accedeix a través d'aquest enllaç: http://www.gva.es/es/inicio/procedimientos'id\_proc=20635  
  
Onze. Efectes  
Aquesta resolució produirà efectes des de l'endemà que es publique en el Diari Oficial de la Generalitat Valenciana.  
  
Contra aquesta resolució, que esgota la via administrativa, s'hi pot interposar un recurs contenciós administratiu en el termini de dos mesos comptador des de l'endemà que es publique, de conformitat amb el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant l'òrgan que la dicta en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades hi puguen presentar qualsevol altre recurs que estimen pertinent.  
  
València, 18 de desembre de 2020.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.